Beloning ná gruvonds langs stadionArgieffoto: Kent Williamson Die polisie in Limpopo bied ŉ beloning van tot R50 000 aan vir inligting wat tot die inhegtenisneming en suksesvolle vervolging van die verdagtes kan lei wat verantwoordelik was vir die moord op ŉ staatsamptenaar wie se liggaam Dinsdagaand langs die Peter Mokaba-stadion in Polokwane afgelaai is. “Die oorledene is geïdentifiseer as die 48-jarige Marks Rambau, adjunkdirekteur in Limpopo se departement van vervoer,” sê brig. Motlafela Mojapelo. “Hy kom van Ha-Masia in die distrik Vhembe en het [ten tyde van sy dood] in Ivy Park in Polokwane gewoon.” Mojapelo sê Rambau se liggaam is afgelaai en aan die brand gesteek deur wat gelyk het na twee mense wat met ŉ blou Volkswagen Polo gery het. Die polisie het op sy deels verkoolde oorskot afgekom kort nadat ŉ veiligheidswag, wat aan diens was in die munisipale kantoor langs die stadion, hulle van die vonds in kennis gestel het. Die motief vir die moord is nog onbekend. Enigeen met inligting word gevra om kapt. Sekhwela by 072 717 8344 of kapt. Ntini by 073 149 0140 te bel. So nie kan Stop Misdaad by 08600 10111 gebel word.